На основу члана 4. Закона о јавним службама („Службени гласник РС“, број 42/91, 71/94, 79/2005-др. закон, 81/2005-испр.др.закона, 83/2005-испр. др. закона и 83/2014-др. закон), члана 487. Закона о привредним друштвима („Службени гласник РС“, број 36/2011, 99/2011, 83/2014-др.закон, 5/2015, 44/2018, 95/2018, 91/2019 и 109/2021) и члана 16. став 1. и члана 37. став 1. тачка 9. Статута Града Ниша („Службени лист Града Ниша", број 88/2008, 143/2016 и 18/2019), Скупштина Града Ниша, на седници одржаној дана\_\_\_\_\_\_\_\_\_\_\_\_\_ доноси

**О Д Л У К У**

**о оснивању Установе Дечији културно образовно рекреативни центар Ниш**

Члан 1.

 Град Ниш оснива Установу **Дечији културно образовно рекреативни центар Ниш** спајањем установа Дечије одмаралиште „Дивљана“ Ниш и Дечији културни центар Ниш.

 Установа **Дечији културно образовно рекреативни центар Ниш** послује у складу са прописима о јавним службама.

Члан 2.

 Установа послује под називом: **Дечији културно образовно рекреативни центар Ниш**

Скраћени назив Установе: **ДКОРЦ**

 Седиште Установе је у Нишу, ул. 9.бригаде број 10

 Установа не може мењати назив и седиште, осим у поступку усаглашавања са оснивачким актом.

Члан 3.

 Претежна делатност установе је:

- 85.59 – остало образовање

Остале делатности установе су:

Шифре делатности центра су:

8891 - делатност дневне бриге о деци

7911 - делатност путничке агенције,

5520 - одмаралишта и слични објекти за краћи боравак,

5590 - остали смештај,

8710 - делатност смештајних установа са медицинском негом,

4711 - трговина на мало у неспецијализованим продавницама, претежно храном, пићима и дуваном,

4719 - остала трговина на мало у неспецијализованим продавницама,

5621 - кетеринг,

5610 - делатности ресторана и покретних угоститељских објеката,

8510 - предшколско образовање,

855 - остало образовање,

9321 - делатност забавних и тематских паркова,

7721 - изнајмљивање и лизинг опреме за рекреацију и спорт,

9313 - делатност фитнес клуба,

9329 - остале забавне и рекреативне делатности,

4939 - остали превоз путника у копненом саобраћају.

Установа не може променити делатност без сагласности оснивача.

Члан 4.

 Установа **Дечији културно образовно рекреативни центар Ниш (у даљем тексту Установа)** као правни следбеник, послује средствима, правима и обавезама Установа Дечије одмаралиште „Дивљана“ Ниш и Дечији културни центар Ниш која се затекну у њиховим пословним евиденцијама на дан ступања на снагу ове Одлуке, о чему се сачињава Записник између овлашћених лица правног следбеника и правних претходника и што представља оснивачки капитал Установе.

Члан 5.

Установа има искључиво право на обављање следеће делатности:

- да организује боравак, одмор, рекреацију и климатски опоравак предшколске деце са територије Града Ниша уписане у предшколске установе чији је оснивач Град Ниш,

- да организује рекреативни боравак корисника Центра за пружање услуга социјалне заштите “Мара” Ниш.

- да организује боравак, одмор, рекреацију и климатски опоравак школске деце са територије Републике Србије, уписане у основне и средње школе.

Члан 6.

Установа стиче средства за обављање делатности из:

* средства буџета,
* средства од донатора и спонзора
* средства која прихадује Установа од пружања услуга корисницима,
* средства која се остваре из других извора.

 Земљишта, зграде и друга средства која су стечена, односно која стекне Установа су у јавној својини и користе се за обављање делатности утврђене овом Одлуком у складу са законом.

Члан 7.

 Оснивач прати рад и услове рада Установе и учествује у отклањању околности које би могле негативно да утичу на делатност Установе.

 Оснивач има право:

* Да директору и Управном одбору предлаже мере у циљу остваривања делатности Установе,
* Да тражи подношење ванредног извештаја, као и других извештаја о раду и пословању Установе,
* Да разматра све иницијативе и предмете који се односе на обезбеђење услова за остваривање функција и задатака Установе и у оквиру својих надлежности предузима потребне мере за њихову реализацију.

Члан 8.

 Органи Установе су: Директор, Управни одбор и Надзорни одбор.

 Директора, Управни и Надзорни одбор именује и разрешава Скупштина Града на период од четири године.

Члан 9.

 Директор Установе именује се на основу претходно спроведеног конкурса, на период од четири године и може бити поново именован.

 Дужност директора Установе престаје на начин и под условима предвиђеним законом.

Члан 10.

 Скупштина Града може именовати вршиоца дужности директора Установе без претходно спроведеног јавног конкурса када директору престане дужност пре истека мандата, односно када јавни конкурс за директора није успео.

 Вршилац дужности директора може обављати ту функцију најдуже једну годину.

 Исто лице не може бити два пута именовано за вршиоца дужности директора из става 1. овог члана.

 Вршилац дужности директора мора да испуњава услове за избор кандидата за директора прописане законом.

 Вршилац дужности директора има сва права, обавезе и овлашћења директора.

Члан 11.

 Директор Установе:

1. Организује и руководи радом Установе,

2. Доноси акт о организацији и систематизацији послова и друга општа акта у складу са законом и Статутом Установе,

3. Извршава одлуке Управног одбора Установе,

4. Заступа Установу,

5. Стара се о законитости рада Установе,

6. Одговоран је за спровођење програма рада Установе,

7. Одговоран је за материјално-финансијско пословање Установе,

8. Врши друге послове утврђене законом и Статутом Установе.

Градоначелник Града Ниша даје сагласност на акт о организацији и систематизацији послова.

Члан 12.

 Установом управља Управни одбор.

 Управни одбор Установе има пет чланова.

 Чланове Управног одбора именује и разрешава Скупштина Града.

 Председника Управног одбора именује Скупштина Града из реда чланова Управног одбора.

 Два члана Управног одбора именују се из реда запослених у Установи, на предлог репрезентативног синдиката Установе, а уколико не постоји репрезентативни синдикат, на предлог већине запослених.

 Чланови Управног одбора именују се на период од четири године и могу бити именовани највише два пута.

 У случају спречености председника Управног одбора, седницу Управног одбора може заказати и њој председавати најстарији члан Управног одбора.

 Дужност члана Управног одбора Установе престаје на начин и под условима предвиђеним законом.

Члан 13.

 Скупштина Града може, до именовања председника и чланова Управног одбора Установе, да именује вршиоце дужности председника и чланова Управног одбора.

 Скупштина Града може именовати вршиоце дужности председника и чланова Управног одбора Установе и у случају када председнику или члану Управног одбора престане дужност пре истека мандата.

 Вршилац дужности председника, односно члана, Управног одбора може обављати ту функцију најдуже годину дана.

Члан 14.

 Управни одбор Установе:

1. Доноси Статут,

2. Доноси друге опште акте Установе, предвиђене законом и Статутом,

3. Утврђује пословну и развојну политику,

4. Одлучује о пословању Установе,

5. Доноси програм рада Установе, на предлог директора,

6. Доноси годишњи финансијски план,

7. Усваја годишњи обрачун,

8. Усваја годишњи извештај о раду и пословању,

9. Даје предлог о статусним променама, у складу са законом,

10. Доставља Скупштини образложен предлог листе кандидата за директора,

11. Закључује уговор о раду са директором, на одређено време, до истека рока на који је изабран, односно до његовог разрешења, а када је за директора именовано лице које је већ запослено у Установи на неодређено време, закључује анекс уговора о раду, у складу са Законом о раду,

12. Одлучује о другим питањима утврђеним законом и Статутом.

 Скупштина Града даје сагласност на акте из става 1. тачка 1), 5) и 6) овог члана.

Члан 15.

 Надзорни одбор обавља надзор над пословањем Установе.

 Надзорни одбор има три члана.

 Чланове Надзорног одбора именује и разрешава Скупштина Града.

 Председника Надзорног одбора именује и разрешава Скупштина Града из реда чланова Надзорног одбора.

 Један члан надзорног одбора именује се из реда запослених у Установи, на предлог репрезентативног синдиката Установе, а уколико не постоји репезентативни синдикат, на предлог већине запослених.

 Чланови Надзорног одбора именују се на период од четири године и могу бити именовани највише два пута.

 За члана Надзорног одбора Установе не може бити именовано лице које је члан Управног одбора Установе.

 У случају спречености председника Надзорног одбора, седницу Надзорног одбора може заказати и њоме председавати најстарији члан Надзорног одбора.

 Дужност члана Надзорног одбора Установе престаје на начин и под условима предвиђеним законом.

Члан 16.

 Скупштина Града може до именовања председника и чланова Надзорног одбора да именује вршиоца дужности председника и чланова Надзорног одбора.

 Скупштина Града може именовати вршиоца дужности председника и члана Надзорног одбора Установе и у случају када председнику или члану Надзорног одбора престане дужност и пре истека мандата.

 Вршилац дужности председника односно члана Надзорног одбора може обављати ту функцију најдуже годину дана.

Члан 17.

 Надзорни одбор најмање једном годишње подноси извештај о раду Скупштини Града.

Члан 18.

 За вршиоца дужности директора Установе именује се лице које ће до именовања директора представљати и заступати Установу, и обављати и све друге послове предвиђене позитивним прописима и овом Одлуком, са свим правима, обавезама и одговорностима органа руковођења.

 Вршилац дужности директора је дужан да у року од 60 дана од дана ступања на снагу Одлуке Установе донесе сва акта из надлежности директора предвиђена позитивним прописима.

Члан 19.

 Вршилац дужности директора Установе има обавезу да у року од 30 сачини записник са овлашћеним лицима Дечијег одмаралишта „Дивљана“ Ниш и Дечијег културног центра Ниш о средствима, правима и обавезама која Установа **Дечији културно образовно рекреативни центар Ниш** преузима од њих, као и да у року од 30 изврши упис Установе у регистар установа који води одговарајући државни орган, донесе акт о организацији и систематизацији послова и достави га Градоначелнику на сагласност, као и да о томе поднесе извештај Скупштини Града Ниша.

Члан 20.

 Запослени у установама које се спајају постају запослени Установе **Дечији културно образовно рекреативни центар Ниш** и настављају са радом на пословима које су обављали до распоређивања по новом Правилнику о организацији и систематизацији послова.

 Вршилац дужности директора Установе **Дечији културно образовно рекреативни центар Ниш** дужан је да распореди запослене у року од 15 дана од дана ступања на снагу Правилника о организацији и систематизацији послова.

Члан 21.

 Даном уписа Установе **Дечији културно образовни рекреативни центар Ниш** у регистар установа који води одговарајући државни орган престају да постоје Установа Дечије одмаралиште „Дивљана“ Ниш и Дечији културни центар Ниш.

Вршилац дужности директора је дужан да благовремено покрене поступак брисања установа Дечије одмаралиште „Дивљана“ Ниш и Дечији културни центар Ниш.

Члан 22

 Директори установа Дечије одмаралиште „Дивљана“ Ниш и Дечији културни центар Ниш настављају са радом и руковођењем до дана почетка примене ове одлуке.

Члан 23.

 На питања која нису регулисана овом одлуком непосредно се примењују одредбе закона и других прописа које се односе на рад установа.

Члан 24.

 Даном примене ове одлуке престаје да важи Одлука о оснивању Установе Дечије одмаралиште „Дивљана“ Ниш („Сл. лист Града Ниша“, бр. 84/2009, 94/2010, 20/2011 и 26/2014) и Одлука о оснивању Дечијег културног центра Ниш („Сл. лист Града Ниша“ бр.112/2018 и 99/20).

Члан 25.

 Ова одлука ступа на снагу осмог дана од дана објављивања у „Службеном листу Града Ниша“ а примењује се од 01.03.2023. године.

 Број:\_\_\_\_\_\_\_\_\_\_\_\_\_\_\_\_\_\_\_\_\_

 У Нишу \_\_\_\_\_\_\_\_\_\_\_\_\_\_\_\_\_

 **СКУПШТИНА ГРАДА НИША**

 Председник

дрБобан Џунић

**Образложење**

Град Ниш је оснивач установа Дечији културни центар Ниш и Установе Дечије одмаралиште "Дивљана".

Радна група је сагледавајући пословање установе Дечији културни центар Ниш и Установе Дечије одмаралиште "Дивљана",предложила ресорној управи да у складу са интересима локалне зајенице изврши спајање двају установа у једну.

У складу са наведеним предложено је да Одлука ступа на снагу осмог дана од дана усвајања а почиње да се примењује од 01.03.2023. године, како би се обезбедили сви законом прописани услови за спајање две установе.

За реализацију овог акта нису потребна додатна финансијска средства у овој буџетској години, а средства за 2023. годину биће обезбеђена Одлуком о буџету за 2023. годину.

 **Вршилац дужности начелника**

**Градске управе за друштвене делатности**

 **Миљан Ћирковић**